DECRETUL PRIVIND MIJLOACELE 
DE COMUNICARE SOCIALA INTER MIRIFICA 


Pr. lect. univ. Mihai Patraşcu 
Institutul Teologic Romano-Catolic, laşi 


Primul satelit de comunicație, TELSTAR, a fost lansat la 10 iulie 1962. 
Trei luni mai târziu, el făcea posibilă prima teledifuzare mondială a unui 
mare eveniment internațional: deschiderea Conciliului al II-lea din Vatican, 
la 11 octombrie. Înseamnă că acest Conciliu se deschidea într-o lume în 
care mass-media căpătau o importanță din ce în ce mai mare. 

Aşadar, nu este de mirare că s-a pus pe ordinea de zi a primei sesiuni a 
Conciliului studierea a două documente lungi, unul despre liturgie şi unul 
despre „instrumentele de comunicare socială”, adică mass-media. 


1. Moştenirea lui Pius al XI-lea şi Pius al XII-lea 


Interesul Bisericii pentru mijloacele de comunicare socială nu era nou. 
Încă din anii '30, Papa Pius al XI-lea publicase o enciclică despre cinema 
(Vigilanti cura), în care dădea glas îngrijorării multor episcopi în fața a 
ceea ce era perceput ca o „maree de imoralitate stimulată de industria 
imaginii şi care inundă lumea”. Cu toate acestea, enciclica nu era numai 
negativă. Papa dorea, printre altele, „ca acest cinema... să se transforme 
într-un preţios instrument de educaţie şi de înălțare a umanităţii”. Şi îi 
invita pe creştini să producă filme şi să promoveze formarea spectatorilor 
şi dezvoltarea unei culturi cinematografice. 

La rândul său, Pius al XII-lea ducea reflecția şi mai departe şi într-o 
optică net pozitivă. Pentru Biserică devenea clar că acest cinema nu era 
numai un divertisment, ci o veritabilă formă de artă cu valoare morală şi 
spirituală. Într-o enciclică marcantă (Miranda prorsus), Papa punea ac- 
centul pe importanţa informaţiei şi a opiniei publice în legătură cu demo- 
craţia şi insista asupra formării şi educării pentru mass-media. Radiodifu- 
ziunea şi televiziunea ce se năşteau îi apăreau ca nişte instrumente care 
vin de la Dumnezeu pentru construirea unei societăți mai bune. 


2. Conciliul al II-lea din Vatican: 
mass-media, „minunate descoperiri” 


La Conciliu, a devenit evident repede că majoritatea episcopilor din 
lume nu se simțeau suficient de pregătiți pentru a-i dărui Bisericii un 

document major despre comunicațiile sociale. Ei începeau să înțeleagă că 
era în cauză toată cultura modernă şi că nu se puteau trata mass-media 
înainte de a termina reflecția despre „Biserica în aceste timpuri”. Însă va 
mai fi nevoie de încă trei ani pentru ca această reflecţie să se concretizeze 
în vestita Constituţie Gaudium et spes. 

De aceea, s-a decis să se adopte numai un decret scurt despre comunica- 
țiile sociale şi de a amâna pentru mai târziu pregătirea unui document mai 
substanţial. De fapt, Conciliul a cerut în mod expres să fie creat un „oficiu 
special al Sfântului Scaun”, căruia să i se încredințeze această lucrare. 
Câteva luni mai târziu, Papa Paul al VI-lea a creat „Comisia pontificală a 
mijloacelor de comunicare socială” şi i-a dat mandatul de a pregăti docu- 
mentul voit de către Conciliu. 

Decretul conciliar, cunoscut sub titlul Inter mirifica, constituia totuşi o 
contribuție majoră, nu numai pentru Biserică, ci şi pentru întreaga socie- 
tate. În pofida limitelor sale şi a criticilor negative pe care le-a primit, Inter 
mirifica a fost, de fapt, elogiat datorită recunoaşterii dreptului la informaţie. 
Se uită astăzi că Biserica a fost pe vremea aceea prima organizaţie interna- 
țională - înainte de Organizaţia Naţiunilor Unite! — care s-a pronunțat cu 
privire la acest drept şi care i-a dat fundamentele, în legătură cu noțiunea 
de bine comun. 

Decretul Inter mirifica este constituit din două capitole. Primul capitol, 
intitulat „Norme pentru dreapta folosire a mijloacelor de comunicare soci- 
ală”, tratează următoarele teme: îndatoririle Bisericii; legea morală; drep- 
tul la informare; artă şi morală; prezentarea răului moral; opinia publică; 
îndatoririle publicului receptor; îndatoririle tinerilor şi ale părinţilor; în- 
datoririle autorilor; îndatoririle autorităților civile. Capitolul al II-lea are 
titlul „Mijloacele de comunicare socială şi apostolatul catolic” şi tratează 
despre: acțiunea păstorilor şi a credincioşilor; directive speciale; formarea 
specialiştilor; formarea publicului receptor; mijloacele materiale; Oficiul 
specializat al Sfântului Scaun; îndatoririle episcopilor; înființarea de Oficii 
naționale; asociaţii internaționale. 

Încă de la primele cuvinte, se observă tonul optimist şi abordarea pozi- 
tivă. Decretul situează mass-media „între minunatele descoperiri ale teh- 
nicii, pe care geniul uman le-a extras, mai ales în zilele noastre, cu ajutorul 
lui Dumnezeu, din lucrurile create”. Decretul Inter mirifica a creat Ziua 
Mondială a Comunicaţiilor Sociale, celebrată în fiecare an de atunci, şi cere 
ca în Biserică să se constituie oficii naționale pentru presă, cinema, radio 
şi televiziune. 

Deci Inter mirifica nu a fost decât începutul unui proces. Lucrarea nu a 
fost terminată şi prezentată Papei decât la Crăciunul din anul 1970, şapte 
ani mai târziu şi după cinci ani de la terminarea Conciliului. Adevăratul 

rod al Conciliului al II-lea din Vatican cu privire la comunicațiile sociale va 
fi „Instrucţiunea pastorală pentru aplicarea decretului Conciliului al II-lea 
din Vatican”, cunoscută mai bine prin primele sale două cuvinte: Commu- 
nio et progressio („Comuniunea şi progresul”). 


3. Communio et progressio şi „noua eră a comunicaţiei sociale” 


Communio et progressio era rezultatul unei vaste colaborări în toate 
regiunile lumii. Au fost constituite comitete naționale, aducând cu sine 
numeroşi experți şi profesionişti din lumea comunicaţiilor, ca să participe 
la reflecţie împreună cu episcopii. Au fost necesare nu mai puţin de patru 
versiuni pentru a ajunge la textul ce a fost supus conferințelor episcopale 
din fiecare țară pentru un acord final. Aşadar, un proces lung, care se situa 
în prelungire directă cu dinamica conciliară. 

Communio et progressio dezvoltă o întreagă viziune creştină a comuni- 
cației. „Credinţa creştină ne aminteşte că unirea fraternă dintre oameni 
(scop primar al oricărei comunicaţii) îşi are izvorul şi aproape un model în 
misterul preaînalt al veşnicei comuniuni trinitare a Tatălui, a Fiului şi a 
Sfântului Duh, uniţi într-o unică viață divină” (nr. 8). Cristos este recunos- 
cut drept „comunicatorul perfect”, prin care se arată: „comunicaţia se ex- 
tinde mult peste simpla manifestare a gândurilor sau exprimarea senti- 
mentelor inimii. Comunicaţia deplină comportă adevărata dăruire de sine 
sub impulsul iubirii” (nr. 11). Prin darul Euharistiei şi „comunicarea Du- 
hului dătător de viață”, el constituie trupul său, care este Biserica. 

În optica Instrucțiunii Communio et progressio, mijloacele de comuni- 
care socială nu sunt altceva decât un dar al Creatorului făcut libertăţii 
umane pentru a-i permite să contribuie la unirea definitivă a tuturor în 
Dumnezeu şi cu Dumnezeu. Documentul aplică această viziune grandioasă 
la rolul mass-media în societate, pentru a dezvolta apoi rolul pe care trebuie 
să-l joace catolicii în acest sens. 

Continuând reflecția Conciliului despre cultura modernă, Communio et 
progressio acordă o mare importanţă formării celor ce se folosesc de mass-me- 
dia, libertăţii de exprimare, dreptului la informaţie şi colaborării cu profe- 
sioniştii din mass-media. Noţiunea de opinie publică este obiectul unei 
atenţii deosebite, iar aplicarea la viața Bisericii este frapantă: „Biserica 
este un trup viu şi are nevoie de opinia publică, care este alimentată de 
colocviul dintre diferitele sale mădulare. Numai cu această condiție ea poate 
să răspândească învățătura sa şi lărgi cercul influenței sale” (nr. 115). 
„Este necesar ca toţi catolicii să fie pe deplin conştienţi că au acea adevă- 
rată libertate a cuvântului şi a exprimării, care se întemeiază pe «simțul 
credinței» şi pe iubire” (nr. 116). „Cel care are responsabilitatea în Biserică 

să facă în aşa fel încât să se intensifice în comunitate schimbul liber de 
cuvânt şi de opinii legitime” (nr. 116). 

Procesul început, dar necompletat, în timpul Conciliului ajungea deci la 
capătul său într-o notă preponderent pozitivă şi ultimele cuvinte din Com- 
munio et progressio lasă să se întrevadă încrederea în „cât de promițătoare 
este noua eră spaţială a comunicaţiilor sociale” (nr. 187). 


